2.

Ciclul de dezinfectare: — Produsele trebuie să fie diluate cu apă potabilă înainte de utilizare. — Diluția și timpul de contact depind de scopul în care este utilizat produsul. Consultați descrierea metodei de aplicare aferentă fiecărei modalități de utilizare. — Clătirea finală (cu apă potabilă) este obligatorie: după efectuarea procedurii de dezinfectare, suprafețele tratate vor fi clătite cu apă, iar apa va fi evacuată în sistemul de canalizare. Pentru situațiile excepționale, consultați descrierea metodei de aplicare aferentă fiecărei modalități de utilizare. Meta-RCP2: Proceduri de dezinfectare prin nebulizare Produsul SOPUROXID 3.2 este un dezinfectant lichid destinat aplicării (după ce a fost diluat la 40%) prin nebulizare, în vederea dezinfectării suprafețelor prin particulele eliberate în aer, putând fi utilizat numai în interior de către utilizatorii profesioniști. Verificați întotdeauna dacă produsele sunt compatibile cu suprafețele dure/poroase care urmează să fie dezinfectate. Produsul SOPUROXID 3.2 a fost creat și și-a demonstrat eficacitatea (prin studiile de eficacitate efectuate conform standardului NF T 72 281), prin folosirea unui dispozitiv HYSPRAY, pentru încăperi cu un volum între 30 și 150 m3 (volum per aplicare și per dispozitiv), la un debit de 0,047 ml/min/m3 (volum per aplicare și per dispozitiv). Se pot utiliza și alte dispozitive. Acestea trebuie să fie compatibile cu produsele pe bază de acid peracetic și să asigure producerea unei ceți care să poată rămâne suspendată în aer; de asemenea, dispozitivele trebuie să îndeplinească următoarele caracteristici: 1. Dimensiunea particulelor (picătură medie): între 1 și 15 μm 2. Debit: 0,047 ml/min/m3 3. Rata de aplicare: 5,6 ml/m3 4. Volumul încăperii trebuie să fie între 30 și 150 m3 per aplicare și per dispozitiv (perioada de difuzie trebuie să fie între 5 și 30 de minute) — Dezinfectarea pe calea aerului trebuie să fie făcută numai după o curățare și o clătire temeinice. Suprafețele care urmează să fie dezinfectate trebuie să fie uscate înainte de efectuarea procedurii de dezinfectare. Acordați atenție deschiderii ușilor dulapurilor. Verificați temperatura și umiditatea relativă din încăpere (trebuie să fie în intervalul 40-80%), astfel încât eficiența produsului să fie optimă. — Încăperea în care va fi efectuată nebulizarea trebuie să fie bine închisă în timpul operațiunii și să nu fie prezent niciun utilizator: Înainte de începerea procedurii de dezinfectare prin nebulizare, încăperea respectivă trebuie să fie închisă etanș. Toate activitățile de siguranță în vederea efectuării decontaminării trebuie efectuate de către un utilizator care a primit instruirea necesară. Printre aceste activități se numără și oprirea funcționării unităților de purificare a aerului și închiderea gurilor de admisie și de evacuare a aerului, astfel încât produsul să nu se răspândească și în celelalte încăperi. Ușa sau ușile care dau înspre exteriorul zonei de dezinfectat trebuie să fie închise cu cheia și, în cazul în care garniturile nu sunt îndeajuns de etanșe, se va aplica bandă pentru sigilare. Se va utiliza o bandă de culoare portocalie (sau altă culoare intensă), care să atragă atenția, și va fi pus un anunț cu textul „Accesul interzis, se efectuează dezinfecția încăperii”. Se utilizează numai în zonele în care nu este permis accesul publicului larg și al animalelor de companie. — Utilizatorul va efectua întotdeauna o validare microbiologică a dezinfecției în încăperile care trebuie dezinfectate (sau se va folosi o „încăpere standard” corespunzătoare, dacă este cazul), cu dispozitivele care urmează să fie utilizate; apoi, se poate elabora un protocol pentru dezinfectarea respectivelor încăperi, care va fi folosit ulterior. Fiecare dispozitiv sau instalație specifică vor fi sistematic validate în momentul punerii în funcțiune.